L’Aula de Cinema UV i l’Acadèmia Valenciana de l’Audiovisual projecten els Premis Lola Gaos al territori

## L’Aula de Cinema UV i l’Acadèmia Valenciana de l’Audiovisual projecten els Premis Lola Gaos al territori

Expertes i experts en la trajectòria de l'actriu Lola Gaos, a La Nau.

L’Aula de Cinema de la Universitat de València, amb el suport d’UV Societat, i l’Acadèmia Valenciana de l’Audiovisual (AVAV) organitzen enguany el cicle ‘Cinema valencià al territori: Premis Lola Gaos’, una activitat que naix amb vocació de ser anual i que acostarà les cintes guardonades i nominades als Premis Lola Gaos, premis de l’audiovisual valencià organitzats per l’AVAV, a les seus i territoris en els quals la Universitat de València té presència.

Com a avantsala al començament d’aquest cicle, el passat 10 de març, l’Aula de Cinema UV va programar al Centre Cultural La Nau una taula redona sobre la figura de l’actriu valenciana a propòsit del 50 aniversari de ‘Furtivos’, la considerada obra mestra de **José Luis Borau** i que **Lola Gaos** protagonitza.

La taula redona sobre la figura de l’actriu valenciana Lola Gaos (1921-1993) i el seu paper en la Transició espanyola va reunir **Marta García Carrión**, professora titular d’Història Contemporània de la Universitat de València; **Marc Baldó**, catedràtic d’Història Contemporània de la Universitat de València; **Teresa Cebrián**, presidenta de l’AVAV; i **Margarita Ibáñez Tarín**, autora del llibre ‘Lola Gaos. La firmeza de una actriz’, en el qual s’aborda la mobilització social i política del món de la cultura en els anys de la Transició, a través de la figura d’aquesta actriu inoblidable, filla i germana d’intel·lectuals perdedors de la guerra civil a València, activista política i protagonista de ‘Furtivos’, una pel·lícula emblemàtica, símbol del postfranquisme. La taula redona va estar moderada per l’escriptor i periodista **Alfons Cervera**.

El cicle ‘Cinema valencià al territori: Premis Lola Gaos’ acostarà a **Sagunt**, **Gandia**, **Utiel** i **Ontinyent** algunes de les pel·lícules que han sigut nominades o guanyadores dels Premis de l’Audiovisual Valencià, organitzats per l’AVAV i que en la seua edició del 2025 han estrenat el nom de Premis Lola Gaos, com a homenatge a l’actriu.

Destaca que entre els equips de direcció i producció d’aquestes pel·lícules es compta amb graduades i graduats en Comunicació Audiovisual per la Universitat de València, com **Mila Luengo**, guanyadora del Premi Lola Gaos a la millor Direcció de Producció per ‘L’Àvia i el Foraster’; **Esther Morente**, directora d’‘El método Farrer’, nominada al millor Llargmetratge Documental; o **Jordi Núñez**, director de ‘Valenciana’, nominada al millor Llargmetratge de Ficció. El cicle comptarà a més amb ‘Rock Bottom’, guanyadora del Premi Lola Gaos 2025 al millor Llargmetratge d’Animació.

Gràcies al programa UV Societat i el suport i col·laboració dels **ajuntaments de les ciutats** on es projecten les pel·lícules, el cicle ‘Cinema valencià al territori: Premis Lola Gaos’ se celebrarà en sessions matiné els dissabtes a les 11 hores a en diferents espais al llarg dels pròxims mesos. Arrancarà el dia 29 de març al Centre Cultural Mario Monreal de Sagunt amb ‘L’àvia i el foraster’. El 12 d’abril arribarà al Teatre Serrano de Gandia ‘Rock Bottom’, i ja en maig es projectaran dues pel·lícules més: ‘El mètode Farrer’, dia 10 a la Casa de Cultura d’Utiel, i ‘Valenciana’ el dia 24 al Centre Cultural Caixa Ontinyent. Totes les projeccions comptaran amb la presència de components de l’equip de les pel·lícules, així com de l’Acadèmia Valenciana de l’Audiovisual i de l’Aula de Cinema UV, amb el propòsit d’acostar i compartir reflexions sobre el cinema valencià amb el públic.

L’Aula de Cinema de la Universitat de València és un espai de creació, reflexió i formació dedicat a la cultura cinematogràfica, on s’interrelacionen la comunitat universitària i la societat. Des del Vicerectorat de Cultura i Societat, l’Aula busca fomentar una experiència educativa integral a través del cinema, alhora que impulsa la reflexió crítica i la difusió del patrimoni audiovisual en un context d’innovació i inclusió social.

Arxivat en:

, Cinema
, Aula de Cinema
, Cultura i societat valenciana

## Altres Notícies

De la comèdia negra al terror: ‘Nits de Cinema’ projecta huit clàssics del 9 al 17 de juliol al claustre de La Nau

L’Academia de Cine i la Universitat de València uneixen forces per a reviure fotografies danyades després de la dana

La UV llança un nou Pla de Formació Contínua en Cinema i Audiovisual per a accessibilitat, producció i direcció

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar